En fritidsfisker sejlede mandag aften ud ved Klitmøller, men da han ikke var kommet tilbage efter det var blevet mørkt, blev han meldt savnet. - Han blev spottet i sin jolle omkring klokken 22.30 og trukket i land af en af de både, der deltog i eftersøgningen. Han befandt sig stadig i jollen, da han blev fundet og tog hændelsen med ro. Hans påhængsmotor var sat ud, forklarer vagtchefen fra Midt- og Vestjyllands Politi. Manden tog omkring klokken 18.45 ud i sin jolle for at fiske. Hans kæreste havde kontakt med ham klokken 19.45, men siden gav han ikke lyd fra sig. Da han ikke var vendt hjem ved mørkets frembrud, slog kæresten alarm klokken 20.57. En helikopter fra Søværnets Operative Kommando og redningsskibe fra Hanstholm og Nørre Vorupør deltog i eftersøgningen.

Opsummering:
En fisker var strandet på vandet, men blev reddet i går aftes.